
PROME MINISTER EVELYN WEVER-CROES 


Asunto General, innovacion, Organisacion Gubernamental 
Infrastructura y Planificacion Teritorial 


Dia 2 di april, na e ocasion di celebracion di Dia Mundial 
di Conscientisacion di Autismo, Gobierno di Aruba a tene 
un evento di conscientisacion “Light it up Blue” dilanti di 
Bestuurskantoor. Na e ocasion aki e hoben Kay Quandus a 
presenta un bunita poema. 


E poema tabata como lo siguiente: 


Bo kier sa ta ken mi ta? 

Mi rasa ta humano y mescos cu bo. 
Mi tambe tin mi cualidadnan, 

kisas pa bo un poco raro. 


Cana riba tenchi ta mi cos. 
Pero mi ta hopi sensitivo. 

No papia duro, 

mi orea no por cu tanto grito. 


Mi accionnan tin ora mi no por controla. 
Y bo reaccionnan lo por lastima. 

Mi por ta brutalmente honesto, 

pero please no considera mi fresco. 


Den un mundo di fantasia mi sa biaha, Caminda parha ta bula 
y hasta porco por bay laira. 
E ta zona chistoso, pero tin biaha e por ta spantoso. 


Mi tolerancia di dolor ta hopi halto. 


ARE 
Pero no ta p'esey mi ta gusta brasamento tanto. 
Aunke mi amor ta complica pa algun, 

pa stima bo ... ta ami ta esun. 


Pero label no ta necesario. 

Mi tin cualidadnan extra ordinario. 
Un IQ halto y yena cu imaginacion. 
Ta loke cu ta haci mi asina campeon. 


Purba compronde mi actuacion, 
y duna mi carifio na monton. 

Ta miho forma pa yuda mi. 

Y mas cu tur cos .... djis stima mi. 


Pa conclui srta Kay Quandus a expresa cu el a skirbi e poema 
bunita aki tempo cu e tabata atende scol Mavo cu ayudo di un 
maestra yama Juffrouw Garcia. E juffrouw a yude expresa su 
mes a traves di e palabranan cu tin den e poema. 


Prome Minister Evelyn Wever-Croes, den nomber di Gobierno 
di Aruba ta gradici Kay Quandus pa a forma parti di e evento 
“Light it Up Blue” compartiendo su poesia hopi bunita cu pueblo 
di Aruba. 


“Inclusion di nos ciudadanonan cu abilidadnan special ta 
prioridad di Gabinete Wever-Croes Il. Hunto nos ta traha pa 
brinda nan miho oportunidadnan y pa laga ningun atras. Esaki 
ta mi compromiso”, Prome Minister a enfatisa. 

XIOMARA MADURO 


Minister Xiomara Maduro na Parlamentario Mansur: 


"TA MIYONARIO NO TA DUNABO E 
AUTORIDAD PA LASTRA OTRO HENDE CU 
NO TA POLITICO" 


SE | f 


Durante e reunion di Presupuesto 2022, Parlamentario 
Mansur a haya ta bon pa lastra 3 hoben humilde pasobra cu 
nan a haya un trabao na Departamento di Impuesto. Hopi 
condenabel cu un miembro di Parlamento ta recuri durante su 
disertacion den tratamento e ley mas importante di nos pais, 
cual ta Presupuesto, pa menciona nomber di 3 hoben. Acaso 
e tres hobennan aki, yiunan di tera no tin e derecho di haya un 
trabao? Ta pasobra nan a haya un trabao nan mester wordo 
lastra? Parlamentario Mansur unda e respet y derecho di 
privacidad a keda pa e tres hobennan? Pakico mester a ataka 
e tres hoben, pasobra nan a haya e oportunidad pa traha pa 
nos pais y hiba nos pais y nan mes padilanti. 


E hobennan aki tin derecho riba un oportunidad pa progresa 
den bida, no ta pasobra nan di famia humilde mester ofendenan. 
No ta pasobra parlamentario Mansur ta miyonario, ta dune e 
derecho pa trata yiunan di tera na un forma baho asina. Ki 


ehempel esaki ta di un politico cu ta pretende di hiba un politica 
nobo? Ki señal Parlamentario Mansur ta manda aki cu su atake 
y lastramento di yiunan di tera hoben? Den su ansha pa poder 
ta saca su gal politico y ataka ciudadanonan cu no ta politico y 
no ta den sala di parlamento pa por defende nan mes. 


E actitud di Parlamentario Mansur pa segrega y marca 
ciudadanonan paso nan a haya un trabao no por ta aceptabel 
den ningun forma. Politiconan despota cu mentalidad asina ta 
peliger pa nos pais y hamas y nunca lo mag di tin poder den nan 
man pa goberna. Esaki ta demostra tambe con bo pensamento 
ta y un curazon preto. En bes di contribui positivamente na e 
tratamento di Presupuesto pa bienestar di nos pais, ta ataka 
hobennan y ta demostra cu bo no ta cla pa traha. Ta conseha 
Parlamentario Mansur pa e haci algo cu su mes consenshi y 
curazon. 

Minister Maduro di Finansa ta informa: 


PRESUPUESTO 2022 A KEDA APROBA PA 
PARLAMENTO DI ARUBA CU UN DEFICIT 
MAS REDUCI 


Diamars anochi despues di 5 dia di debate, Presupuesto 
2022 pa Pais Aruba a keda aproba pa Parlamento di Aruba. 
E presupuesto ta mustra un deficit mas reduci indicando e 
recuperacion economico di Aruba y tambe un disciplina pa 
sigui baha gasto di operacion di Gobierno. 


TA BAHA E DEFICIT CU 536 MIYON FLORIN 

Na 2019 Pais Aruba a logra yega na un surplus chikito di 3,9 
miyon florin den e presupuesto di nos Pais, pero na momento 
cu e pandemia a presenta, nos Pais a perde entrada y cune 


a presenta un deficit grandi. Durante e pandemia a purba 
contene gasto di gobernacion, pero asina mes nos Pais a core 
cu un deficit di 764 miyon den aña 2020. A sigui un disciplina 
pa por contene gastonan y asina nos por mira cu a logra baha 
e deficit di 764 miyon florin den aña 2020, pa un deficit di 
534 miyon florin den afia 2021 y awor den afia 2022 a keda 
presupuesta un deficit di 228 miyon florin. Pues un reduccion 
di 536 miyon florin cu ta un esfuerso grandi cu ta wordo haci pa 
asina por mehora e finansa publico na nos Pais. 


TA PREPARANDO PA UN SURPLUS DEN AŃA 2023 

Pa Aruba por sali mas fuerte di e situacion di pandemia ta 
necesario pa por yega na un presupuesto cu ta conoce surplus 
atrobe pa nos Pais. Pesey Gobierno ta buscando e balansa 
entre sigui cu e disciplina pa reduci gasto di gobernacion y 
percura pa yega na entrada necesario pa por reduci e deficit 
aun mas y yega na un surplus den ańa 2023. E ta bay exigi 
un disciplina grandi pa por sigui reduci e deficit den un periodo 
chikito asina, pero e ta necesario ya cu mas largo keda crece 
e debe, menos espacio lo bay tin pa por ehecuta proyectonan 
na bienestar di Aruba. 


2022 


Presupuesto 2022 


DEFICIT A WORDO REDUCI CU 536 MIYON FLORIN 


ANA DEFICIT 
2020 764 MIYON FLORIN 
2021 534 MIYON FLORIN 


228 MIYON FLORIN 


| PRESUPUESTO 

BN Gobierno di Aruba 

Stichting Monumenten Fonds Aruba: 


CONFERENCIA DUTCH CARIBBEAN 


E ultimo dianan a tuma lugar na Bonaire e di tres leer-en 
netwerkconferentie di Dutch Caribbean Heritage Platform, 
cual ta forma pa diferente organisacion di e diferente islanan di 
Reino cu ta traha den e area di herencia cultural. E tema tabata 
"Uzo sostenible y mantencion di herencia cultural den e parti 
di Caribe Hulandes. Un programa varia cu aproximadamente 
cincuenta participante na Bonaire y binti participante online a 
yuda pa fortalece e lasonan entre e islanan. E conferencia a 
keda clausura diabierna cu e firmamento di una declaracion di 
intencion den cual a haci acuerdonan pa futuro. 


E conferencia a cuminsa cu un mensahe di video di Professor 
mr. Pieter van Vollenhoven. E ta e embahador di e plataforma 
na Hulanda y a apoya y yuda e plataforma for di su inicio 
na 2014. E primer dos dianan, diaranson y diahuebs, nos a 
haya curso den e formato di ErfgoedAcademie na Hulanda. 
E formato Hulandes a inclui tambe expertonan local y tabata 
dirigi riba traha hunto pa yega na solucionnan sostenibel pa 
problemanan actual y comparti conocemento y experticio. 
Riba diaranson y diahuebs a tene lecturanan na Marriott 
Courtyard y Delfins Resort pero tambe a haci algun excursion 
na Rincon, Karpata y Guatemala. 


For di diferente perspectiva a wak e posibilidadnan pa preserva 
e herencia cultural di e islanan lo mihor posibel. A siña tocante 
e mantencion di monumentonan tanto di e parti tecnico 
como planificacion di mantencion. Tambe e participantenan 
a siña tocante restauracion y con pa duna un vida nobo na 
monumentonan pa medio di redestinacion. E grupo a bin cu 
plannan concreto y conseho pa doñonan, habitantenan y 


HERITAGE PLATFORM 


administradornan di e edificio y areanan cu a keda trata. Riba 
diahuebs atardi a organisa e conferencia den combinacion cu 
e simposio tocante “vastgoed” di e oficina di abogado VanEps 
Kunneman, VanDoorne. Asina representantenan di e sector di 
“vastgoed” a crea un laso mas estrecho cu esnan di e sector di 
herencia cultural. E tema e día aki tabata “waardevolle keuzes”. 


Diabierna a habri e mainta cu un mensahe di video di e 
Staatsecretaris di Cultuur 8 Media di Hulanda, señora dr. Gunay 
Uslu. E la inspira nos pa sigui cu e trabounan di e plataforma. 
Despues di esey a sigui cu presentacionnan tocante beleid, 
financiamiento y posible desaroyonan di herencia cultural na e 
islanan. A pone tur locual a siña y e plannan pa futuro den un 
intentieverklaring. 

Esaki ta regla den liñanan grandi con e plataforma lo sigui 
desaroya. Banda di esaki ta indica tambe te con leu lo traha 
hunto na intercambio di informacion entre e islanan y nan 
necesidadnan. 

Nos kier gradeci tur esnan cu a participa fisicamente y online, tur 
e oradornan, e team di ErfgoedAcademie, tur organisacionnan 
cu a yuda na ehecuccion di e programa, manera Fundacion 
Cocari y Fundacion Krusada, tur persona cu a traha tras 
di cortina y Bonaire pa su hospitalidad como anfitrion. E 
conferencia aki no lo tabata posibel sin e subsidio cu nos 
a ricibi di Rijksdienst van het Cultureel Erfgoed y Nationaal 
Restauratiefonds y e colaboracion di ErfgoedAcademie y 
Fundacion Cocari. 


Nos ta wak e futuro cu confiansa y lo sigui traha hunto na un 
mihor preservacion di nos pasado comparti. 

ROCCO TJON 


A REUNI CU DIRECTIVA DI 
VEILIGHEIDSHUIS ARUBA Y A HAYA UN 
PRESENTACION AMPLIO DI E TRABOUNAN 
CU NAN TA HACI 


Dialuna merdia, Minister di Husticia y Asuntonan Social Sr. 
Rocco Tjon a reuni cu directiva di Veiligheidshuis Aruba. Un 
reunion sumamente positivo caminda a ricibi un presentacion 
amplio di e trabounan cu nan ta haci, como tambe un bista riba 
kico ta e meta pa afia 2022. 


Veiligheidshuis Aruba ta encarga cu entre otro e maneho di 
procesonan cu ta enfoka riba casonan compleho y personanan 
cu multi-problematica social. Tambe nan ta percura pa facilita 
y desaroya e colaboracion entre e cadena di cuido/social y e 
cadena hudicial. 

Veiligheidshuis Aruba ta enfoka riba gruponan specifico, entre 
otro hobennan cu ta core riesgo, delincuentenan cu ta comete 
delito frecuentemente, personanan cu confusion, personanan 
cu problemanan di adiccion, psikiatrico y double diagnostico. 
Fuera di esey ta trata tambe cu agresornan y victimanan di 
violencia relacional, personanan indocumenta, y tambe adulto 
mayor. 


Ta importante pa remarca cu Veligisheidshuis Aruba ta traha cu 
partnernan clave den e cadena hudicial y cuido social manera; 
Bureau Leerplicht, Bureau Sostenemi, KIA, Departamento di 
Asuntonan Social, Departamento di Voogdijraad, Fundacion 
Guia Mi, Wit Gele Kruis, Fundacion pa Maneho di Adiccion, 
Respaldo, Bureau Slachtofferhulp, Cuerpo Policial di Aruba, 
Ministerio Publico, Stichting ReclasseringenJeugdbescherming 
Aruba, Sociaal Psychiatrische Dienst y FCCA. 


Por ultimo, durante e reunion aki a toca diferente punto 
di preocupacion, manera e aumento di uso di droga bou di 
hobennan y e lista di espera den cuido di salud mental. Pa 
e motibo aki e meta di Veiligheidshuis Aruba pa 2022 ta pa 
enfoka riba e cuido propio di e personal, desaroyo profesional, 
y deteccion trempan; estudio di casonan anterior den e cadena. 


Den cuadro di esaki, Ministerio di Husticia y Asuntonan Social 
a percura pa tin participacion structural den e reunionnan 
aki, mirando e balor agrega cu esaki tin pa henter e cadena, 
pa asina por coordina casonan mas miho y tuma e pasonan 
necesario pa por brinda e ayudo na tempo. 

MINISTER ENDY CROES 
Enseñansa y Deporte 


En conexion cu dia Mundial di conscientisacion di autismo 
a ilumina bestuurskantoor cu luznan blauw 


April ta luna di conscientisacion di autismo, pa cu esaki Gobierno 
di Aruba hunto cu Fundacion Autismo Aruba (FAA) a uni na e 
causa special aki y diasabra ultimo a ilumina bestuurskantoor 
cu luznan blauw, hunto cu coleganan Prome Minister di Aruba 
Evelyn Wever — Croes y Minister di Husticia Rocco Tjon. 


Minister Endy Croes a expresa cu tabata un bunita ceremonia 
cu a inicia cu Prome Minister Evelyn Wever-Croes y Presidente 
di FAA señora Carolina Thiel-Span cu a presenta un bon 
discurso compartiendo bunita mensahe cu tur presente pa cu 
e ocasion special aki. Despues a sigui pa presentacionnan di 
dos hoben cu autismo; Kay Quandus a declama un excelente 
poesia cu palabranan bon scogi y Byron Lesire a introduci su 
mes y su retonan como un mucha cu autismo, ambos hobennan 
talentoso cu autismo. 


Nacionnan Uni den nan reunion anual pa e dia di Autismo 
ta adresa e topico di enseñansa inclusivo y di calidad pa un 
y tur den e contexto cu esaki ta describi den e ‘Sustainable 
Development Goal 4' — esaki ta e meta di desaroyo sostenibel 
di Nacionnan Uni cu ta enfoca riba enseñansa. Gobierno di 
Aruba ta trahando den ekipo cu expertonan den diferente ramo 
pa percura pa Aruba tambe yega na realisacion di e ideal di 
e SDGs y hunto cu partnernan den enseñansa Gobierno ta 
trahando duro pa provee enseñansa di calidad y haci esaki 
inclusivo y accesibel pa un y tur. Gobierno ta sostene e proyecto 
di intervencion trempan pa muchanan cu entre otro Autismo. 
E proyecto ta percura pa muchanan di un edad jong ta ser 
evalua pa nan desaroyo y asina haya e apoyo den e areanan 
necesario pa por tin un desaroyo positivo. 

Minister Endy Croes ta gradici Fundacion Autismo Aruba (FAA) 
pe tremendo trabou cu nan ta haciendo y tambe na mayornan. 
Masha danki pa boso esfuerso y dedicacion. 

INVERTI DEN BO MES, 


TA E MIHO INVERSION CU BO POR HACI. 
E TIN POCO RISICO Y 


TA GARANTISA RESULTADO GRANDI. 

